En sommerdag i juli måned 1978 kom et helt unikt barn til verden på et hospital i Greater Manchester. Barnet ved navn Louise Joy Brown blev ikke skabt på normal vis. Hun blev lavet af dygtige læger og biologer i en petriskål.

Hvad er reagensglasbehandling? Ved reagensglasbehandling bliver kvindens æggestokke stimuleret til at danne flere æg med hormoner.

De modne æg bliver taget ud af en læge og befrugtet med mandens sæd.

Herefter bliver de bedst befrugtede æg sat op i livmoderen som ved normal befrugtning. Der er to typer af reagensglasbehandling: IVF og ICSI. Ved IVF bliver sædcellen tilsat ægget i en skål i laboratoriet, så den selv kan svømme sig vej for at befrugte ægget.

Ved ICSI bliver sædcellen sprøjtet ind i ægget af lægen. Kilde: Fertilitetsklinikken på Hvidovre Hospital

Lægerne Robert Edwards og Patrick Steptoe brugte befrugtningsmetoden IVF til at skabe den i dag 40-årige Louise Brown. Teknikken kaldes også reagensglasbehandling, og med den kan kvindens æg befrugtes med mandens sæd uden for kroppen.

I dag er mere end otte millioner mennesker kommet til verden med hjælp fra reagensglasbehandling, viser data om fertilitetsbehandling fra 1991 til 2014.

- Fertilitetsbehandling er kommet for at blive, og behandligen buldrer derudaf. Også i de lande, som ikke er en del af den vestlige verden, siger Anders Nyboe Andersen, professor på Rigshospitalets Fertilitetsklinik.

Læs også : Sløve sædceller og gamle æg bremser danskernes babydrømme

Behandlinger som insemination, ægdonation og reagensglasbefrugtning bliver mere og mere tilgængelige på verdensplan.

Det har også betydet, at antallet af danske fertilitetsbehandlinger næsten er fordoblet de seneste 20 år. Sidste år blev der udført 38.628 behandlinger, viser tal fra Dansk Fertilitetsselskab.

Det er mainstream at få behandling

Flere og flere par får besvær med at kunne få deres barn på naturlig vis.